Сихерчеләр – суд эскәмиясендә

	Соңгы вакытта Казанда исеме шактый киң таралган «Возрождение» язмышларны төзәтү үзәге хезмәткәрләренә карата дүртенче тапкыр җинаять эше ачылды. Шунысы кызык, гадәттән тыш көчләр ярдәмендә уңыш бүләк итәргә вәгъдә биреп, беркатлы кешеләрне адым саен төп башына утыртсалар да, үзләрен «унөченче буын күрәзәчеләр» дип атап йөртүчеләргә мөрәҗәгать итүчеләрнең саны кимеми.	 Әлеге үзәккә беренчеләрдән булып Казанда яшәүче 56 яшьлек Кадрия Д. шикаять белдерде. «Возрождение» үзәгендә бу ханымның язмышын 78 мең сумга үзгәртергә вәгъдә иткәннәр. Аңлашыла ки, вәгъдәнең үтәлүен ул бик озак көткән. Соңыннан алдакчыларга биргән акчасын суд аша кайтарып ала алмагач, прокуратура һәм полициягә гариза язган. Тикшерү барышында ачыкланганча, Кадрия ханым бу күрәзәчеләрнең тозагына эләккән бердәнбер кеше түгел икән: июль урталарында РФ Эчке эшләр министрлыгының Казан буенча идарәсе тикшерү идарәсендә «Возрождение» үзәге хезмәткәрләренә карата «мошенниклык» маддәсе буенча берьюлы өч җинаять эше ачылган.   Һәм менә шушы көннәрдә генә прокуратурага чираттагы зыян күрүчедән гариза килде. Сихерчеләр әлеге ханымның 145 мең сум акчасын алдалап алган. Казанның Вахитов районы прокуратурасы вәкиле Руслан Фазылҗанов хәбәр иткәнчә, зыян күргән хатын «Возрождение» үзәгенә, телевизордагы рекламаны күреп, июль азагында мөрәҗәгать иткән. Консультация өчен аңардан 9 мең сум акча сораганнар, ә аннары «башын әйләндерә» башлаганнар...   – Мисал өчен, күрәзәчеләрнең берсе бу хатынның баласы сурәтләнгән фотога карап, аның начар юлга басачагын, наркотикларга бәйле проблемалары булачагын әйткән. Моны кисәтү өчен билгеле бер йолалар башкарырга киңәш иткән. Шуның өчен 145 мең сум акча сораган, – дип сөйли прокуратура вәкиле.   Баштарак хатын «экстрасенсларга» моның кадәр акча бирергә теләмәгән. Ләкин аңа басым ясаганнар, үгетләгәннәр. Нәтиҗәдә, ул болай да кредитлары, ипотекасы була торып, банктан тагын бурычка акча алган.   Билгеле инде, сихерле йолалардан соң да мескен хатынның тормышындагы проблемалар кимемәгән. Алдануын аңлап, ул хокук саклау органнарына мөрәҗәгать иткән.   – Җинаять эше «мошенниклык» маддәсе буенча кузгатылды. Хәзер «Возрождение» үзәге хезмәткәрләренә карата ачылган җинаять эшләре барысы да бер эшкә берләштерелде. Шулай ук бу оешманың эшчәнлеген туктату мәсьәләсе дә карала, – дип сөйли Руслан Фазылҗанов.   Шушы хәлләрдән соң экстрасенсларның үзләренә мөрәҗәгать иткәч, анда бу күңелсез тема турында сөйләшергә яратмаулары ачыкланды: язмышны төзәтү проблемасы кызыксындырмавын белгәч, телефон аша җавап биргән кыз шунда ук трубканы куйды.   Аның каруы, сихерчеләр үзәге үзен адым саен рекламалауны дәвам итә. «Возрождение» үзәгенең рәсми сайтында күрәзәчеләр тарафыннан күрсәтелгән могҗизалар турындагы язмаларны укысаң, шаккатасың. Шунда ук Интернет аша онлайн-консультацияләр дә үткәрергә була икән. Ләкин бөтен сорауга җаваплар гына бертөрле – «безгә шалтыратыгыз». Шалтыраткач нәрсә булачагын күзаллау өчен дүртенче тапкыр кузгатылган җинаять эше турында искә төшерү дә җитәдер, мөгаен. 
	Кәрим МИҢНУЛЛИН	
Интертат.ру

	№   | 13.08.2012	


